**Pécsi Tudományegyetem Szülészeti és Nőgyógyászati Klinika**

**Reprodukciós Központ**

**„Lombik-bébi”tájékoztató**

Lombik-bébi programunk keretében olyan házaspárokat kezelünk, akik vagy a feleség (pl.petevezeték elzáródása,ill.hiánya, endometriosis stb), vagy a férj (pl.alacsony spermium szám) részéről meglévő elváltozás miatt természetes úton nem tudnak gyermeket nemzeni. A lombikbébi programba csak megfelelően kivizsgált házaspárok jelentkezhetnek.(hormon vizsgálatok, cytológia, vírus vizsgálatok, szükség esetén has-, illetve méh tükrözés, férj vizsgálata stb.). A beavatkozások során a természetes módon gátolt megtermékenyítést az anyai szervezeten kívül visszük véghez és az így létrejött embrió(ka)t ültetjük vissza a méhbe. A nemzetközileg bevált, optimálisan 30-35%-ban terhességet eredményező módszerünk csak akkor lehet eredményes, ha a programban résztvevő házaspárok minden látszólag lényegtelennek tűnő javaslatunkat pontosan betartják, de még így is felléphetnek olyan nem várt események, melyek akár a kezelés felfüggesztését tehetik szükségessé.

**Az eljárás rövid ismertetése**

**1.** A női petefészekben történő petesejtérést hormonális kezelés segítségével fokozzuk, ami lehetővé teszi, hogy egy ciklus során ne 1-2, hanem több akár 7-10 petesejt érjen meg. Az alkalmazott készítmények ismereteink szerint a fejlődő petesejtekre nincsenek káros hatással. A tüszőnövekedést ultrahang vizsgálattal, illetve vérből történő hormon meghatározással ellenőrizzük. Egyes estekben a női szervezet nem a megszokott módon reagál a hormonkezelésre, ekkor akár a stimulációt leállítására is sor kerülhet. Megfelelő tüszőnövekedés esetén előre meghatározott napon kerül sor a petesejtek leszívására.

**2.** A petesejtek leszívása (punkció) ultrahang ellenőrzés mellett történik altatásban. A kinyert petesejteket speciális tápoldatba helyezzük, majd a petesejteket termosztátba helyezzük, hogy felkészítsük a férj spermiumával történő megtermékenyítéshez.

**3.** A petesejt leszívás napján kell a férjnek leadni a szükséges spermát, melyet termékenyítőképességének fokozása érdekében előkezelünk. A spermaadás a központban kialakított helyiségben történik, ahol szükség esetén a feleség jelenléte biztosított.

**4.** A spermiumokkal mesterségesen megtermékenyített petesejteket optimális feltételeket biztosító mesterséges táptalajban tenyésztjük tovább. A petesejtek megtermékenyülése nem minden estben következik be, ezt néhány nappal később mikroszkóppal ellenőrizzük.

**5.** A normálisan fejlődő embrió(ka)t (maximum hármat) a petesejt leszívást követő harmadik - ötödik napon ültetjük a méh üregébe,amihez altatás nem szükséges. Több embrió beültetése során növekszik az esély a sikeres terhességre, de nagyobb az ikerterhesség kialakulásának lehetősége is. Többes terhesség estén gyakrabban fordulhat elő vetélés, koraszülés. Az embrió(k) visszaültetése után a sikeres megtapadás érdekében 2-3 óra fekvés szükséges a klinikán majd otthoni pihenés javasolt 1-2 hétig.